SHBA: Qeveritë lokale dhe ndikimi i qytetarëve
Komuna e Montgomerit në shtetin e Merilandit si dhe qendra e saj, qyteti i Rokvillit; qytetarët dhe qeveria punojnë së bashku për të kr
Komuna e Montgomerit në shtetin e Merilandit shtrihet paksa në veri dhe perëndim të kryeqytetit amerikan Uashington. Ajo ka gati një milion banorë dhe popullsia vazhdon të rritet. Komuna ka pamje të ndryshme në pjesë të ndryshme në sipërfaqen prej 1 mijë e 300 kilometrash katrorë. Për këtë arsye, komuna e Montgomerit përballet me probleme të qyteteve të mëdha si trafiku dhe ndërtimet e vazhdueshme. Lagjet e komunës pasqyrojnë një gamë të gjerë të ardhurash familjare. Shtëpitë janë të ndryshme si nga madhësia edhe mënyra e ndërtimit. Disa janë të reja, disa të tjera janë ndërtuar para një shekulli. Por çdo banor pavarësisht nga shtëpia apo lagjja ku banon është i interesuar në sigurinë publike, arsimin e mirë për fëmijët dhe mundësitë për ta bërë jetën e familjes më të mirë. Banorët e komunës së Montgomerit vijnë nga pjesë të ndryshme të botës, duke sjellë me vete gjuhën, kulturën dhe besimin e tyre fetar. Kjo përzjerje nga e gjithë bota i jep gjallëri jetës në komunë. Montgomeri ka qeverinë e vet lokale ashtu siç kanë qeveritë e tyre edhe qytetet në komunë si Rokvilli. Këto qeveri lokale, dhe jo qeveria federale në Uashington, sigurojnë ndërtimin e shkollave, rrugëve, bibliotekave publike dhe gjëra të tjera të përdorimit të përditshëm. Këto qeveri lokale krijojnë kontakte me banorët nëpërmjet mbledhjeve të hapura, ndërkohë që gazetat dhe mediat e tjera mbulojnë çështjet me të cilat përballet komuna. Por në komunën e Montgomerit, përveç banorëve dhe qeverisë, ka grupe qytetarësh, që punojnë për të ndihmuar të tjerët, qoftë për të krijuar argëtim, për të siguruar pjesëmarrje në zgjedhje apo për të ndarë ushqime me të varfërit. Në se bëhet fjalë për ndihmë direkte apo kontakte me qeveritë lokale për zgjidhjen e çështjeve të rëndësishme në komunën e Montgomerit dhe në qytetin e Rokvillit, banorët janë të angazhuar në veprimtari të ndryshme për të përmirësuar jetën e tyre të përditshme.